Finalist Urmas Salu - "The Gift" | RGFF
Finalist Urmas Salu - "The Gift"
Filmindusega olen tegelenud kümme aastat, väiksest peale animatsioonidega ning tasapisi mängufilme ka repertuaari lisades. Film on väga suur osa mu elust, ehk võib seda küll pigem kireks lugeda. Kuna film on mul sügaval loomuses, ei näe mingit põhjust, miks mitte sellel alal edasi pürgida.
Idee tulenes soovist luua kompaktne ning väga lihtne jõuluteemaline lühianimatsioon. Film räägib poisist, kes proovib ühele tüdrukule õiget jõulukinki valida ning sellega kaasnevatest raskustest.
Animatsiooni loomine on alati aeganõudev ja kannatlik protsess, aga samas väga intensiivne, sest animaatori käest on kontroll kõige üle. Filmi loomine mahub ilmselt kahe nädala peale ära.
Ma ei oska midagi väga kindlat eraldada, kuna mulle meeldivad selle kõik staadiumid. Mis mind tõmbab selle juures, on tunne, mis tekib millegi uue loomisest. See võib olla aeganõudev protsess, aga enda vaeva ning töö tulemust realiseerituna näha on üks ülimatest tunnetest.
Ma austan väga paljusid filmitegijaid, sest filmide tegemine on raske ning samas eksperimentaalne töö, sest tulemust ei saa kunagi täielikult ette ennustada. Ma austan väga Edgar Wrighti loomingut, kuna tema mõttemaailm on minu omale väga lähedane, aga samas austan ka teisi, nagu Scorsese, Kubrick, Nolan. Nad on kõik võtnud filmikeele ning tõlgendavad ennast läbi selle ning seda loen ma enda eesmärgiks tulevikus.